Jeppe Kofod (S), 2002-11-13:
Det har jeg heller aldrig bedt om.
Det er en total misforståelse af mit spørgsmål.
Men så må jeg prøve at stille det på en anden måde og prøve at fremlægge en nødvendig dokumentation.
I et svar på spørgsmål nr. S 446 stillet af hr. Keld Albrechtsen svarer statsministeren, og jeg citerer det svar, som statsministeren har givet: »Jeg kan endvidere - på baggrund af oplysninger fra Udenrigsministeriet - oplyse, at Politiets Efterretningstjeneste mandag den 28. oktober ca. kl. 1400 orienterede Udenrigsministeriet om, at man fra Rigspolitichefens Afdeling A havde modtaget en liste fra de russiske myndigheder over 78 navngivne personer, som er nærmere omtalt under pkt. 3 i Justitsministeriets redegørelse.«
Senere samme dag er der kontakt mellem Efterretningstjenesten og Udenrigsministeriet, og der fremgår det, at man konkret har identificeret Akhmed Sakajev på den her liste her.
Det orienterer man Udenrigsministeriet om mandag.
Så er mit spørgsmål: Hvorfor er det så sådan, at udenrigsministeren til offentligheden siger, at han først kendte sagen tirsdag, når der rent faktisk i det her svar på spørgsmål nr. S 446 er dokumentation for, at Udenrigsministeriet allerede mandag orienterede om den sag her, konkret også om Akhmed Sakajev og de lister, der ligger?
Det forstår jeg simpelt hen ikke.
Det glæder mig, at det er muligt så at få udenrigsministeren til at svare på nogle spørgsmål her i salen, som er - synes jeg - utrolig vigtige.
Det er nemlig sådan, at kl. 00.53 natten til mandag udsender Udenrigsministeriet, udenrigsministeren, en pressemeddelelse, hvoraf det fremgår, og jeg citerer fra pressemeddelelsen: »Rusland er over for regeringen fremkommet med oplysninger om, at personer med forbindelse til terroraktionen i Moskva muligvis vil deltage i Tjetjenienkonferencen i København.«
Det er altså den pressemeddelelse, udenrigsministeren udsender søndag midnat eller lige efter midnat.
Der går mit spørgsmål så på: Hvorfor indkaldte udenrigsministeren ikke Det Udenrigspolitiske Nævn mandag, når man vidste, der lå en konkret anklage om, at en terrormistænkt deltager i kongressen, og at man sådan set også havde navnet på personen, nemlig Akhmed Sakajev?
Hvorfor indkaldte man ikke Nævnet i den forbindelse, når man havde den viden i Udenrigsministeriet?
Jeg beklager over for statsministeren, at jeg ikke har været minister endnu og derfor ikke kan stille de korrekte spørgsmål.
Det er selvfølgelig dybt beklageligt, men jeg håber trods alt, at man som folketingsmedlem, selv om man ikke har været minister, kan stille nogle spørgsmål til statsministeren.
Jeg tror, der er mange andre uden for Christiansborg, som også kunne finde på at stille samme spørgsmål, andre, der heller ikke har været ministre, og det synes jeg man skal have lov til.
Derfor vil jeg bare spørge statsministeren, om ikke det havde været mere rigtigt på pressemødet at sige: Jamen man hørte om Sakajev allerede om mandagen, men der var ikke ifølge politiet grundlag for at anholde manden, og derfor bad man om flere oplysninger fra politiets side, og det førte til, at man tirsdag skred til anholdelse.
Det er såmænd bare det, jeg vil spørge statsministeren om.
Det kan godt være, at jeg skal være minister for at kunne forstå statsministerens svar, men så håber jeg, at statsministeren kan være lidt mere pædagogisk næste gang.